钦定古今图书集成/理学汇编/文学典/第083卷 > 刘过
## 钦定古今图书集成/理学汇编/文学典/第083卷 > 刘过

按《桯史》，庐陵刘改之过，以诗鸣江西，厄于韦布，放浪
荆楚，客食诸侯间。开禧乙丑，过京口，余为饟幕庾吏，
因识焉。广汉章以初、升之、东阳黄几叔机、敷原王安
世遇英、伯迈，皆寓是邦。暇日相与摭奇吊古，多见于
诗，一郡胜处皆有之，不能尽忆。独录改之《多景楼》一
篇曰：“金焦两山相对起，不尽中流大江水。一楼坐断
天中央，收拾淮南数千里。西风把酒闲来游，木叶渐
脱人间秋。关河景物异南北，神京不见双泪流。君不
见王勃词华能盖世，当时未遇庸人耳。翩然落托豫
章游，滕王阁中悲帝子。又不见李白才思真天人，时
人不省为谪仙。一朝放迹金陵去，凤凰台上望长安。
我今四海游将遍，东历苏杭西至沔。第一江山最上
头。天地无人独登览，楼高意远愁绪多。楼乎楼乎，柰
尔何？安得李白与王勃，名与此楼长突兀以初为之大书，词翰俱卓荦可喜，嘱余为刻楼上，会兵事起，不
暇也。”又嘉泰癸亥岁改之在中都时辛稼轩弃疾帅
越，闻其名，遣介招之。适以事不及行，作书归使者，因
效辛体《沁园春》一词，并缄焉，下笔便逼真。其词曰：“斗
酒彘肩，醉渡浙江，岂不快哉。被香山居士，约林和靖
与苏公等，驾勒吾回。”坡谓：“西湖正如西子，浓抹淡妆
临照台。”诸人者，都掉头不顾，只管传杯。白云：“天竺去
来，图画里、峥嵘楼观开。看纵横一涧，东西水绕，两山
南北，高下云堆。”逋曰：“不然，暗香疏影，只可孤山先探
梅。”蓬“莱阁，访稼轩未晚，且此徘徊。”辛得之大喜，致馈
数百千，竟邀之去。馆燕弥月，酬倡亹亹，皆似之。逾喜，
垂别，赒之千缗，曰：“以是为求田资。”改之归，竟荡于酒
不问也。词语峻拔，如尾腔，对偶错综，盖出唐王勃体，
而又变之。余时与之饮西园，改之中席自言掀髯有
得色，余率然应之曰：“词句固佳，然恨无刀圭药，疗君
白日见鬼证耳。”坐中哄堂一笑。既而别去，如昆山大
姓某氏者，爱之女焉。余未及瓜而闻其讣以初后四
年来守九江，以忧免，至金陵亦卒。游从历历在目，今
二君墓木拱矣。言之于邑，

按《吉安府志》：“刘过，字改之，泰和人，自号龙洲道人。生
宋南渡后，以诗侠名湖海间。陈亮、陆游、辛弃疾世称
人豪，皆折气岸与之交。宰相周必大闻其名，欲客之
门下，不就。饮酒豪放，如过杭州，登多景楼，有山外青
山楼外景”，及“斗酒彘肩风雨渡江之词，至今传诵。”《叩
阍》一书，请光宗过宫，辞意恳婉，声重一时。尝以书干
用事者，陈《恢复方略》，谓“中原可一战而取”；不听。以是
落魄无所遇合。晚年欲航海抵昆山，友人潘友文留
之，寻卒于昆山。